Kärköläläisellä tilalla kutsumattomat vieraat ovat hätyyttäneet eläimiä ja työntäneet jauhomyllyyn metallia.

Vuosikaudet jatkunut ilkivalta kotieläintilalla ajoi kärköläläisen maatalousyrittäjän vaikeaan ratkaisuun: tilan karja lähtee teurastamolle ja tilan toiminta loppuu.

Niina Ellonen, 38, rakastaa eläinten parissa työskentelyä. Hän on ollut 15 vuotta itsenäisenä yrittäjänä. Vuoden loppuun mennessä siat ja naudat on teurastettu. Tilalle jää vain muutama hevonen.

– Karjanhoito on unelmatyötä. Jos kaikki menee normaalisti, en koe edes olevani työssä.

– Lähes kolme vuotta kestänyt ilkivalta on tuonut stressiä ja epävarmuutta. En näe muuta vaihtoehtoa kuin lopettamisen, Ellonen huokaa.

” Lähes kolme vuotta kestänyt ilkivalta on tuonut stressiä ja epävarmuutta. En näe muuta vaihtoehtoa kuin lopettamisen.

­

Niina Ellosen Ritariharjun Ranch on rauhallisessa maisemassa, jossa isokokoiset siat, naudat ja hevoset saavat elää leppoisaa elämäänsä. Niin ainakin luulisi.

Maatilayrittäjän elämä on viime vuoden ollut kaikkea muuta kuin rauhallinen. Tila on ollut jatkuvan ilkivallan kohteena.

Aitoja on rikottu ja siat on käyty päästämässä vapaiksi. Naudat on myös laskettu tarhoistaan ja ne ovat juosseet parin kilometrin päähän kotipihasta.

Ilkivalta on kohdistunut myös hevosiin. Kantavaa tammaa ajettiin syysyönä autolla takaa tiellä. Se synnytti pari päivää myöhemmin kuolleen varsan. Tamman vatsalihaksissa oli 80 senttiä pitkä repeämä ja se jouduttiin lopettamaan.

­

Tilalla on kameravalvonta, mutta luvattomat vierailijat ovat huputtaneet kamerat ja kääntäneet ne kohti taivasta. Kunnollisia kuvia hiippailijoista ei ole saatu.

Yrittäjä laskee tehneensä yhteensä kahdeksan rikosilmoitusta Hämeen poliisille reilun kahden vuoden aikana. Poliisi ei ole päässyt ilkivallan tekijöiden jäljille. Useita henkilöitä on kuitenkin kuultu.

Ellonen arvostelee poliisin toimintaa. Hän päätyi lopulta tekemään kantelun eduskunnan oikeusasiamiehelle.

Kantelun jälkeen esitutkinnat avattiin uudelleen ja nyt tutkintaan on tullut vauhtia. Apulaisoikeusasiamies totesi, että tutkinta on kestänyt kiistatta pitkään.

Ellonen ei löydä mitään syytä, miksi hänen työnsä on joutunut silmätikuksi.

– Nyt puhutaan paljon sikojen ja nautakarjan ulkokasvatuksesta. Sitä toteutetaan eri puolilla valtakuntaa. Kauhulla ajattelen, jos ulkotarhauksesta joudutaan luopumaan ilkivallan vuoksi.

– Voi olla, että siat nauttivat siitä, kun ne voivat karata aitauksestaan. Meillä ne pääsivät anopin puutarhaan saakka. Onneksi on hyvä anoppi.

– Sian ottaminen kiinni onkin sitten vaikeampi juttu. Sitä ei ole helppo paimentaa takaisin aitaukseensa, Ellonen sanoo.

­

Vahinkoa hiippailijat ovat tehneet myös rakennuksille ja koneille. Jauhomyllyyn oli työnnetty metallia ja konesuojan painavaa liukuovea oli yritetty pudottaa.

– Talo on suojaisessa paikassa ja metsikössä on hyvä kytätä, mitä tilalla tapahtuu. Tänne voi tulla kahdelta suunnalta ja sitä pimeyden turvin liikkuvat käyttävät hyväkseen.

” Monet kerrat on juostu hiippailijoiden perässä, mutta kiinni emme ole ketään saaneet.

– Monet kerrat on juostu hiippailijoiden perässä, mutta kiinni emme ole ketään saaneet. Maatila on kohde, jota on helppo vahingoittaa. Elämä on muuttunut stressaavaksi. Voimat ovat jatkuvasti koetuksella.

– Olen ollut vuosikaudet myös maatalouslomittajana. Koskaan en ole vastaavaa kokenut, Ellonen kertoo.

Oman tilan hoito on jo Elloselle osa-aikaista, sillä agrologin koulutuksen saaneena hän on suurella maito­tilalla osa-aikaisena karjamestarina.